TOƁERE 18
Ko honno men wallirta musiɓɓe amen gomɗinɓe ɓen ?
Si masiibo waɗi wano dimmbo leydi, Seedeeɓe Yahuwah ɓen yahay ɓe faaboo mussiɓɓe maɓɓe gomɗinɓe ɓen. Wakkilaare amen nden no holli giggol amen ngol fii maɓɓe (Yuuhanna 13:34, 35 ; 1 Yuuhanna 3:17, 18). Ko honno men wallirta ɓe ?
Men waɗay dokkal kaalisi. Ka teeminande aranere, heege moolanaange waɗuno e diiwal Yahuuda. Rewooɓe Allah wonunooɓe Antiyoosi-sirii naɓanno musiɓɓe maɓɓe gomɗinɓe ɓen kaalisi fii wallitagol ɓe (Kuuɗe sahaabaaɓe ɓen 11:27-30). Ko wano non, si men nanii musiɓɓe amen gomɗinɓe wonuɓe nokku goo no tampi, men waɗay dokkal kaalisi ka mofte amen ko men naɓana ɓe fii wallitagol ɓe e alhaaliiji maɓɓe. — 2 Korenti 8:13-15.
Men faaboto ɓe. Ardotooɓe wonuɓe e nokkuure ka masiiɓo waɗi, humpondiray e musiɓɓe gomɗinɓe ɓen fow fii anndugol si ɓe e jam. Mojobere wonude fii faabagol naɓanay ɓe ɲaamete, ndiyan yareteeɗan, conci, walla ɓe fii ka ɓe hoɗa e lekkeele. Seedeeɓe Yahuwah buy waawuɓe mecce immanto hoore maɓɓe, yaha fii wattugol cuuɗi e kala ka Fottirde Seedeeɓe Yahuwah ɓen woni. Pottal amen ngal e golludugol e musiɓɓe amen ɓen e hoore giggol, no walli men fii no men yahira tinna faabagol musiɓɓe amen tampuɓe. Fii kala men wallitoto musiɓɓe amen ɓen “ ka gomɗinal ”, kono si feere no woodi men wallay woɓɓe goo. — Galaasi 6:10.
Men multay ɓe e men haalana ɓe piiji moƴƴuɗi ko Allah fodi en kon. Heɓuɓe masiibo no haanii multeede. E saa’i mo wonuɗen e tampude, ko Yahuwah okkata en “ wakkilaare ”. (2 Korenti 1:3, 4.) Meɗen yiɗi yewtidugol e yimɓe wonduɓe e maapere ko Allah fodi en kon ka nder Deftere makko, men holla ɓe honno Laamu Allah ngun lanniroyta kala tampere e anndeeji. — Feɲɲinannde 21:4.
Fii honɗun men hawjanta faabagol musiɓɓe amen ɓen si ɓe heɓii masiibo ?
Honɗun men yewtata musiɓɓe amen heɓuɓe masiibo ?
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn